En mandlig bilist, var så beruset, at han kørte på motorvejen ved Aalborg - i den forkerte retning.

Natten til lørdag blev Nordjyllands Politi alarmeret af en bilist, der havde set en anden bil slingre voldsomt ved Over Kæret i Aalborg. Bilen med den formodede berusede fører kørte på motorvejen ved Mariendals Mølle. Men manden kørte nordpå i sydgående retning. Politiet fik ham stoppet lige nord for Limfjordstunnelen. Og han var særdeles beruset, oplyser vagtchef hos Nordjyllands Politi Åge Pedersen. Den berusede spøgelsesbilist viste sig at være en 61-årig mand. Han blev taget med i detentionen for at sove rusen ud.